
Text rozhodnutia
Súd: Krajský súd Prešov Spisová značka: 19CoP/19/2016 Identifikačné číslo súdneho spisu: 8516202059 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8516202059.1 Uznesenie Krajský súd v Prešove vo veci starostlivosti súdu o mal. E. D., nar. XX.XX.XXXX, bytom D. č. XXX, XXX XX J. Q. dieťa rodičov otca M. D., nar. XX.XX.XXXX, trvale bytom D. XX, XXX XX J. Q., adresa na doručovanie E. 9, XXX XX J. Q., pr. zast. JUDr. Marián Geleneky, advokát AK so sídlom Garbiarska 20, 064 01 Stará Ľubovňa a matky U. D., nar. XX.XX.XXXX, bytom D. č. XXX, XXX XX J. Q. na návrh otca mal. dieťaťa, v konaní o nariadenie predbežného opatrenia, o odvolaní otca proti uzneseniu Okresného súdu Stará Ľubovňa, č.k. 4P/110/2016-7 zo dňa 08.06.2016 takto jednohlasne r o z h o d o l : Potvrdzuje uznesenie. Žiaden z účastníkov nemá právo na náhradu trov odvolacieho konania. o d ô v o d n e n i e : Napadnutým uznesením súd prvého stupňa zamietol návrh otca na nariadenie predbežného opatrenia, ktorým sa domáhal zverenia do svojej osobnej starostlivosti mal. E. až do právoplatnosti rozhodnutia vo veci samej vedenej na Okresnom súde Stará Ľubovňa pod sp. zn. 4P/192/2015 s tým, že ho bude zastupovať a spravovať jeho majetok. Zároveň žiadal zaviazať matku maloletého povinnosťou prispievať na výživu mal. E. sumou 30 eur mesačne. Otec mal. E. podal návrh na nariadenie predbežného opatrenia dôvodniac, že mal. E. je dlhšie obdobie ho žiada, aby bol zverený do otcovej osobnej starostlivosti, lebo pri matke ostať nechce. Mal. E. od marca 2016 býva s otcom v Starej Ľubovni, kde si zabezpečil trojizbový byt a prácu a každodenne sa osobne o maloletého stará. 31.05.2016 matka žiadala maloletého okamžite odovzdať jej v zmysle právoplatného rozsudku Okresného súdu Stará Ľubovňa sp. zn. 4P/125/2013- zo dňa 04.06.2014. Prvostupňový súd poukázal na to, že právoplatným rozsudkom č.k. 4P/125/2013-66 zo dňa 04.06.2014 súd rozviedol manželstvo rodičov maloletého a schválil rodičovskú dohodu vo vzťahu k maloletému E. D. tak, že tohto zveril do osobnej starostlivosti matky a otca zaviazal prispievať na jeho výživu sumou 100 eur mesačne, pričom styk otca s maloletým neupravil. Na okresnom súde je pod sp. zn. 4P/192/2015 vedené konanie o zmenu úpravy rodičovských práv a povinnosti vo vzťahu k mal. E., ktorým otec žiada maloletého zveriť do svojej osobnej starostlivosti a matku zaviazať prispievať na jeho výživu sumou 30 eur mesačne. V uvedenej veci je nariadené znalecké dokazovanie za účelom posúdenia, ktorému z rodičov má byť mal. E. zverený do osobnej starostlivosti. Citujúc ust. § 75 ods. 1, 2, 5 prvá veta, 6; § 76 ods. 1 písm. b/ a § 102 ods. 1 O.s.p. dospel k záveru, že nie sú dané podmienky na nariadenie predbežného opatrenia. Otec dostatočne nepreukázal nutnosť okamžitej úpravy pomerov k mal. E. a bezprostredne hroziacu ujmu, ktorá je predpokladom nariadenia predbežného opatrenia. V danom prípade nebola osvedčená ujma hroziaca reálne a konkrétne. Otec v návrhu netvrdil také skutočnosti, ktoré by svedčili o nevyhnutnosti a naliehavosti právnej úpravy vzťahu k mal. E. v podobe jeho zverenia do výchovy a opatery otcovi formou predbežného opatrenia. O mal. E. je zo strany matky riadne postarané spôsobom, ktorý vyžaduje jeho vek, potreby, záujmy a zdravotný stav. Obaja rodičia majú vytvorený k mal. E. dobrý citový vzťah, obaja majú preňho zabezpečené bývanie. Z návrhu na nariadenie predbežného opatrenia a zo spisu sp. zn. 4P/192/2015 síce vyplýva, že mal. E. toho času preferuje pobyt u svojho otca, avšak nemožno z toho vyvodiť, že by jeho zdravie, život a ďalší vývoj bol ohrozený do tej miery, že by bolo potrebné urgentne a nevyhnutne upraviť jeho pomery predbežným opatrením. Mal. E., ako vyplýva z jeho vyjadrení, chce byť zverený do starostlivosti otca. Z týchto jeho vyjadrení však nie je zrejmé, že sa v starostlivosti matky cíti zle a preto by chcel byť zverený otcovi. V tomto smere síce došlo k zmene pomerov, avšak táto zmena nie je tak zásadného charakteru, aby bolo potrebné vyhovieť návrhu otca a nariadiť predbežné opatrenie. Poukázal na skutočnosť, že mal. E. sa v konaní vedenom pod sp. zn. 4P/192/2015 síce pred kolíznym opatrovníkom vyjadril, že chce žiť s otcom, avšak nie je ešte vypracovaný znalecký posudok, na základe ktorého by sa aj súdny znalec vyjadril v tom smere, že je potrebná zmena zverenia mal. E.. Z doposiaľ zabezpečeného dokazovania nevyplývajú iné zásadné skutočnosti, nevyhnutné pre dočasné rozhodnutie o zmene výchovného prostredia maloletého dieťaťa. Nariadenie predbežného opatrenia je totiž podľa zákonných predpokladov prípustné a opodstatnené vtedy, ak právne vzťahy, ktoré existujú medzi účastníkmi, vyžadujú dočasnú úpravu a aj to len vtedy, ak je táto dočasná úprava potrebná, a ak v právnych vzťahoch medzi účastníkmi sa nevytvorí nenávratný stav a nezasiahne do nich neprimeraným spôsobom. Prvostupňový súd tak nezistil, že by bolo nutné nariadenie predbežného opatrenia z dôvodu lepšieho zaistenia potrieb mal. E. s prihliadnutím na citové väzby, vývinové potreby, stabilitu výchovného prostredia. Súd prvého stupňa uviedol, že nie je v záujme mal. E. meniť jeho výchovné prostredie len dočasne, rozhodnutím o predbežnom opatrení. Vo veci je potrebné vykonať dokazovanie aj znaleckým posudkom, ktoré presahuje rámec dokazovania potrebného pre účely predbežného opatrenia. Až po vykonanom dokazovaní v konaní vedenom pod sp. zn. 4P/192/2015 bude možné ustáliť, či je zmena zverenia mal. E. dôvodná alebo nie. Výrok o trovách konania odôvodnil ust. § 146 ods. 1 písm. a/ O.s.p. Proti uvedenému uzneseniu v zákonom stanovenej lehote podal odvolanie otec maloletého tvrdiac, že ho považuje za nezákonné a nesprávne. Návrhom na nariadenie predbežného opatrenia sa domáhal zverenia mal. E. do jeho osobnej starostlivosti až do právoplatného rozhodnutia vo veci samej vedenej na Okresnom súde Stará Ľubovňa pod sp. zn. 4P/192/2015. Uviedol, že návrh riadne odôvodnil, E. býva od marca 2016 s ním v Starej Ľubovni v prenajatom byte, kde si zabezpečil aj prácu. E.. E. vyslovil túžbu bývať s ním. Spočiatku matka maloletého s tým súhlasila, no na pojednávaní navrhla nariadiť znalecké dokazovanie z oblasti psychológie. E. až do pojednávania vo veci samej súhlasila s tým, aby syn bol uňho. Nebráni stretávaniu sa matky so synom, k čomu syna vedie. Vzhľadom na vzdialenosť medzi Starou Ľubovňou a obcou Jakubany cca 5 km mal. E. s matkou a so svojim súrodencom sa môže kedykoľvek stretávať. E. maloletého sa mu vyhráža, že príde s políciou mal. syna si zobrať aj nasilu, pretože je právoplatný a vykonateľný rozsudok, ktorým bol E. zverený do jej osobnej starostlivosti. Súd by mal akceptovať vôľu 12 ročného dieťaťa. Navrhol napadnuté uznesenie zrušiť a vrátiť prvostupňovému súdu na nové konanie alebo zmeniť a návrhu na nariadenie predbežného opatrenia vyhovieť. Krajský súd v Prešove (ďalej len „odvolací súd“) príslušný na rozhodnutie o odvolaní podľa § 10 ods. 1 zák. č. 99/1963 Zb. Občianskeho súdneho poriadku v znení neskorších predpisov (ďalej len O.s.p.), vzhľadom na včas podané odvolanie (§ 204 ods. 1 O.s.p.), preskúmal napadnuté uznesenie, ako aj konanie, ktoré mu predchádzalo v zmysle zásad vyplývajúcich z ust. § 212 O.s.p. a bez nariadenia pojednávania v súlade s ust. § 214 ods. 2 O.s.p. zistil, že odvolanie otca maloletého nie je dôvodné. Súd prvého stupňa posúdil všetky právne významné okolnosti dôležité pre rozhodnutie v predmetnej veci a vo veci aj správne rozhodol. Odvolací súd sa v celom rozsahu stotožňuje s odôvodnením napadnutého rozhodnutia, na ktoré v zmysle § 219 ods. 2 O.s.p. poukazuje. Na týchto správnych úvahách súdu prvého stupňa sa nič nezmenilo ani v štádiu odvolacieho konania. Len na zdôraznenie správnosti rozhodnutia uvádza: Ak treba po začatí konania dočasne upraviť pomery účastníkov alebo zabezpečiť dôkaz, pretože je obava, že neskôr ho nebude možné vykonať alebo len s veľkými ťažkosťami, súd na návrh neodkladne nariadi predbežné opatrenie alebo zabezpečí dôkaz. V konaní, ktoré môže súd začať aj bez návrhu, úkony podľa ods. 1 vykoná aj bez návrhu (§ 102 ods. 1, 2 O.s.p.). Predbežné opatrenie nariadi súd na návrh. Návrh nie je potrebný, ak ide o predbežné opatrenie na konanie, ktoré môže začať i bez návrhu (§ 75 ods. 1 O.s.p.). Predbežným opatrením môže súd nariadiť účastníkovi najmä, aby odovzdať dieťa do starostlivosti druhého z rodičov, alebo do starostlivosti toho, koho označí súd alebo do striedavej osobnej starostlivosti (§ 76 ods. 1 písm. b/ O.s.p.). Ak sa zmenia pomery, súd môže aj bez návrhu zmeniť rozhodnutie o výkone rodičovských práv a povinnosti alebo dohodu o výkone rodičovských práv a povinností (§ 26 zák. č. 36/2005 Z.z. o rodine). Predbežné opatrenie je zabezpečovacím civilno-procesným prostriedkom. Nie je konečným rozhodnutím a jeho účelom je dočasná úprava pomerov účastníkov. Podmienkou pre jeho nariadenie je osvedčenie, že bez okamžitej, aj keď len dočasnej úpravy právnych pomerov by bolo právo účastníka ohrozené. Nariadením predbežného opatrenia sa nenadobúdajú práva, o ktorých bude rozhodnuté až rozhodnutie o veci samej. Z uvedeného charakteru predbežného opatrenia vyplýva, že pred jeho nariadením nemusí súd zisťovať všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup stanovený na dokazovanie (uznesenie Najvyššieho súdu SR sp. zn. 4Obo/218/2000). Pri nariaďovaní predbežného opatrenia je však nevyhnutné, aby boli osvedčené aspoň základné skutočnosti potrebné pre záver o pravdepodobnosti nároku, ktorým sa má poskytnúť predbežná ochrana, ako i osvedčiť, že je nebezpečenstvo bezprostredne hroziacej ujmy. Osvedčenie opodstatnenosti návrhu na nariadenie predbežného opatrenia sa uskutočňuje formou predloženia dôkazov pri podávaní návrhu. Osvedčenie na rozdiel od dokazovania znamená, že súd prostredníctvom označených dôkazov zisťuje najvýznamnejšie skutočnosti dôležité pre rozhodnutie o návrhu na predbežné opatrenie. Výsledkom takéhoto postupu je to, že osvedčené skutočnosti sa súdu, so zreteľom na všetky okolnosti prípadu, javia pravdepodobné (uznesenie Najvyššieho súdu SR sp. zn. 2Cdo/104/2010, 2Cdo/105/2010). Z obsahu spisu vyplýva, že mal. E. bol rozsudkom Okresného súdu Stará Ľubovňa č.k. 4P/125/2013-66 zo dňa 04.06.2014 zverený do osobnej starostlivosti matky a otec bol zaviazaný prispievať na jeho výživu sumou 100 eur mesačne, pritom takáto úprava rodičovských práv a povinnosti vo vzťahu k mal. E. D. bola súdom schválená ako rodičovská dohoda. Na Okresnom súde Stará Ľubovňa pod sp. zn. 4P/192/2015 sa vedie konanie o zmenu úpravy rodičovských práv a povinností vo vzťahu k mal. E., ktorým otec žiada mal. E. zveriť do jeho osobnej starostlivosti. V uvedenom konaní sa vykonáva aj znalecké dokazovanie. Opodstatnenosť nariadenia predbežného opatrenia vo vzťahu k mal. dieťaťu je daná vtedy, ako riešenie situácie dieťaťa neznesie odklad. Ide o prípady, keď je ohrozená výživa dieťaťa, dieťa je v nepriaznivom výchovnom prostredí a podobne. Z obsahu predbežného spisu nevyplýva, aby u mal. E. nastali také skutočnosti, ktoré by odôvodňovali potrebu okamžitého zásahu zo strany súdu vo forme nariadenia predbežného opatrenia. Odvolací súd rovnako ako súd prvého stupňa poukazuje na to, že právoplatným rozhodnutím súdu bol mal. E. zverený do osobnej starostlivosti matky. Otec návrhom na nariadenie predbežného opatrenia nepoukazuje na potrebu dočasnej úpravy z dôvodu, aby matka pri výchove a starostlivosti o maloletého boli zistené nejaké nedostatky. Dôvodom návrhu na nariadenie predbežného opatrenia podľa otca je tá skutočnosť, že otec a aj mal. E. prejavili vôľu, aby mal. bol u otca. Iba táto skutočnosť nepostačuje na to, aby súd poskytol predbežnú úpravu práv a povinností vo vzťahu k mal. E. vo forme predbežného opatrenia. Zmena pomerov, ktorá je dôvodom na zmenu rozhodnutia o výkone rodičovských práv a povinnosti v zmysle § 26 Zákona o rodine môže zahŕňať zmenu pomerov na strane niektorého z rodičov, alebo aj zmenu pomerov na strane dieťaťa. Pritom zákon pod pojmom zmena pomerov rozumie len zmenu podstatnú a závažnú. Uvedená zmena pomerov však bude predmetom dokazovania vo veci samej, pričom takáto zmena pomerov bez ďalšieho nie je sama o sebe dôvodom na nariadenie predbežného opatrenia v znení, ako sa otec maloletého v predmetnom konaní domáha. Odvolací súd nepopiera, že mal. dieťa, o ktorého právach a povinnostiach sa koná a ktoré je so zreteľom na svoj vek a rozumovú vyspelosť schopné samostatne vyjadrovať svoj názor, že nemá právo tento svoj názor v konaní prezentovať. Iba názor maloletého bez preukázania splnenia ďalších podmienok na nariadenie predbežného opatrenia však môže byť rozhodujúcim pre pozitívne rozhodnutie o návrhu na nariadenie predbežného opatrenia. Názor maloletého dieťaťa bude vyhodnocovať a zohľadňovať súd v konaní vo veci samej. Odvolací súd poukazuje na to, že práva a povinnosti rodičov k maloletému E. sú v tomto čase upravené právoplatným rozsudkom súdu prvého stupňa. Pritom nenastala a nebola osvedčená žiadna okolnosť výnimočného charakteru, ktorá by prevažovala nad touto úpravou a z nej vyplývajúcou stabilitou a ktorá by odôvodňovala návrhu otca na nariadenie predbežného opatrenia vyhovieť. K odvolacím dôvodom otca mal. E. odvolací súd uvádza, že ide o dôvody rovnakého charakteru ako dôvody návrhu na nariadenie predbežného opatrenia, s ktorými sa dostatočne vysporiadal súd prvého stupňa v odôvodnení napadnutého uznesenia. Ak otec tvrdí, že vzdialenosť medzi Starou Ľubovňou a obcou Jakubany je cca 5 km, nič mu nebráni zabezpečiť jeho styk s maloletým E. rovnako ako poukazuje na prípadný možný styk mal. E. s jeho matkou a súrodencom. Ani prípadné vyhrážky matky maloletého, že pre syna príde s políciou a zoberie ho nasilu, nemôžu byť dôvodom na zmenu napadnutého rozhodnutia. Je nepochybné, že právoplatným rozsudkom súdu bol mal. E. zverený do osobnej starostlivosti matky, preto matke svedčí právo starať sa o mal. E., vychovávať a mať ho u seba až do času, kým nebude o tom rozhodnuté inak. K návrhu otca maloletého, aby odvolací súd napadnuté uznesenie zrušil a vec vrátil súdu prvého stupňa na nové konanie a rozhodnutie odvolací súd uvádza, že takýto postup v zmysle ust. § 221 ods. 3 O.s.p. nie je možný. V zmysle citovaného ustanovenia ak odvolací súd rozhoduje o odvolaní proti uzneseniu o návrhu na nariadenie predbežného opatrenia, zruší rozhodnutie, len ak zastavuje konanie. V predmetnej veci procesná situácia na zastavení konania nenastala. Z vyššie uvedených dôvodov preto odvolací súd napadnuté uznesenie súdu prvého stupňa postupom podľa § 219 ods. 1 O.s.p. ako vecne správne potvrdil. O trovách odvolacieho konania bolo rozhodnuté postupom podľa § 224 ods. 1 v spojení s § 146 ods. 1 písm. a/ O.s.p., podľa ktorého žiaden z účastníkov nemá právo na náhradu trov konania, pretože ide o konanie, ktoré možno začať i bez návrhu. Poučenie: Proti tomuto uzneseniu odvolanie nie je prípustné.

